钦定古今图书集成/理学汇编/学行典/第225卷 > 《郑驸马孝行记》独孤及
## 钦定古今图书集成/理学汇编/学行典/第225卷 > 《郑驸马孝行记》独孤及

特进、驸马都尉荥阳郑曊潜曜其字，睿宗外孙，元宗
之甥，代国长公主之才子也。肤敏而文，生知纯孝。开
元中，长公主寝疾，公年童稚，觿遂侍左右，带不解，面
不靧者累月。尝药亲祷，忧恳备至，而疾不瘳。乃刺血
濡翰，书为祝词，请命于上下神祇，愿以身代亲之身。
乞灵祈死，泣尽继血。既而诚达于神，感而遂契，彻筵
俟命，焚其章毕，独“神道许”三字在，存于煨烬之中。翌
日，长公主疾闲，公固命左右勿敢言。其请天之章，公
之客尹灵琛之词也。向微灵琛言之，则人莫知之者
矣。君子谓天道远，人道迩，其死生冥运，吉凶阴骘，未
尝与天同功也。而孝子竭诚上天，为感神符，灵贶，来
若向答。乃知行或精至，则幽冥不能“逃其应，而况人
乎？”郑氏之子，其事亲也，可谓孝矣。惟武王、周公，与天
合德，三坛之祝，宜有丕应。若公者，地在绮襦纨裤之
中，非有植璧秉珪之礼，而精神上达，神亦降福。非德
性纯至，其孰能致感如此其速者欤？公开元二十八
年尚元宗第十二女临晋长公主。主柔明而贤，辅佐
以礼。公力行好学，处贵不骄，跋履夷险，无替忠信。历
太仆、光禄卿，嗣荥阳郡公，佩金印，列长戟，垂三十馀
载，克荷大业，而崇其家声。“善而必庆，为不诬矣。惧他
日史氏阙疑也，故著之于篇。”